ΓΡΑΠΤΗ ΕΡΩΤΗΣΗ P-2745/98

υποβολή: Hiltrud Breyer (V) προς την Επιτροπή

(1 Σεπτεμβρίου 1998)

Θέμα: Κανονισμός για τα νέα τρόφιμα (ΕΚ) 258/97 - έγκριση ποικιλιών

1. Αληθεύει ότι στην περίπτωση καταχώρησης των γενετικώς τροποποιημένων φυτών στον κοινό κατάλογο ποικιλιών καλλιεργουμένων φυτικών ειδών (70/457/ΕΟΚ)(1) και σπόρων προς σπορά κηπευτικών (70/458/ΕΟΚ)(2) δεν απαιτείται πλέον η χορήγηση νέας έγκρισης των συγκεκριμένων φυτών σύμφωνα με τον κανονισμό για τα νέα τρόφιμα (258/97)(3);

2. Ρυθμίζεται στην περίπτωση αυτή μόνο η σήμανσή τους σύμφωνα με τον κανονισμό για τα νέα τρόφιμα;

3. Απαιτείται στο μέλλον ιδιαίτερη έγκριση και άδεια για διαγονιδιακά φυτά εκτός από την εγγραφή τους στον κοινό κατάλογο ποικιλιών;

4. Αληθεύει ότι για όλα τα φυτικά προϊόντα για τα οποία ισχύει η έγκριση ποικιλίας δεν απαιτείται δήλωση ή εφαρμογή της απλουστευμένης διαδικασίας έγκρισης που προβλέπει ο κανονισμός για τα νέα τρόφιμα;

5. Εάν ναι, απαιτείται έγκριση στο πλαίσιο του εν λόγω κανονισμού για παράγωγα προϊόντα;

6. Θα πρέπει τα παράγωγα προϊόντα που προέρχονται από φυτικές ποικιλίες για τις οποίες έχει εκδοθεί ήδη έγκριση να δηλώνονται, να ελέγχονται και να εγκρίνονται χωριστά σύμφωνα με τον κανονισμό για τα νέα τρόφιμα;

7. Απαιτείται ειδική έγκριση για παράγωγα προϊόντα τα οποία περιέχουν σε ελάχιστο μόνο ποσοστό φυτικά προϊόντα που πρέπει πρώτα να εγκριθούν; (Για παράδειγμα: συμπυκνωμένη ντομάτα σε προπαρασκευασμένη πίτσα)

Οι απαντήσεις της Επιτροπής στις ερωτήσεις μου Ε-2113/97 έως Ε- 2121/97(4) δεν μπορούν να γίνουν αποδεκτές. Δεν απαντήθηκε καμία ερώτηση. Η Επιτροπή επέστησε απλώς την προσοχή στις νομικές πράξεις που έχω ήδη υπόψη μου. Θα έπρεπε όμως να γνωρίζει η Επιτροπή ότι το περιεχόμενο των νομικών πράξεων δεν περιέχει τις απαντήσεις στις ερωτήσεις μου. Για το λόγο αυτό καλείται η Επιτροπή να δώσει συγκεκριμένη απάντηση στις ερωτήσεις που της υπέβαλα.

Απάντηση του κ. Bangemann εξ ονόματος της Επιτροπής

(16 Οκτωβρίου 1998)

1. Επί του παρόντος οι ποικιλίες που αναφέρονται στην οδηγία 70/457/ΕΟΚ σχετικά με τον κοινό κατάλογο ποικιλιών καλλιεργούμενων φυτικών ειδών και στην οδηγία 70/458/ΕΟΚ σχετικά με την εμπορία των σπόρων προς σπορά κηπευτικών, είτε είναι γενετικά τροποποιημένα είτε όχι (ΓΤΟ) πρέπει να καταχωρούνται στον κατάλογο των ποικιλιών ενόψει της διάθεσης στην αγορά των σπόρων προς σπορά ή των καλλιεργούμενων φυτικών ειδών τους στο εσωτερικό της Κοινότητας. Πριν καταχωρηθούν θα πρέπει να είναι βέβαιο ότι είναι χωριστές, σταθερές και επαρκώς ομοιογενείς και ότι, όσον αφορά τις ποικιλίες των φυτικών ειδών, διαθέτουν ικανοποιητική καλλιεργήσιμη και χρηστική αξία.

Στην περίπτωση που τα υλικά των ποικιλιών αυτών είναι ΓΤΟ θα πρέπει επιπλέον να αποτελέσουν ειδικής έγκρισης στο πλαίσιο χωριστής διαδικασίας κατόπιν αξιολόγησης των κινδύνων που θα μπορούσαν να παρουσιάζουν για την ανθρώπινη υγεία και το περιβάλλον βάσει της οδηγίας του Συμβουλίου αριθ. 90/220/ΕΟΚ(5) για την σκόπιμη ελευθέρωση γενετικώς τροποποιημένων οργανισμών στο περιβάλλον.

Επίσης, από τις 15 Μαΐου 1997, κάθε τρόφιμο ή συστατικό τροφίμων που παράγεται από γενετικώς τροποποιημένους οργανισμούς και δεν έχει πριν την ημερομηνία αυτή αποτελέσει το αντικείμενο ευρείας ανθρώπινης κατανάλωσης στην Κοινότητα πρέπει να ακολουθήσει τις διαδικασίες που προβλέπονται στον κανονισμό (ΕΚ) 258/97 σχετικά με τα νέα τρόφιμα και τα νέα συστατικά τροφίμων για να διατεθεί στην αγορά.

2. Η σήμανση των σπόρων προς σπορά και των φυτικών ειδών των γενετικώς τροποποιημένων ποικιλιών πραγματοποιείται σύμφωνα με τις διατάξεις των οδηγιών 70/457/ΕΟΚ και 70/458/ΕΟΚ καθώς και βάσει του παραρτήματος ΙΙΙ της οδηγίας αριθ. 90/220/ΕΟΚ που προβλέπει ότι κάθε προϊόν που περιέχει ή συνίσταται από γενετικώς τροποποιημένους οργανισμούς υπόκειται σε υποχρεωτική σήμανση, και αυτό ισχύει και στην περίπτωση των γενετικώς τροποποιημένων ποικιλιών.

Το τρόφιμο ή το συστατικό τροφίμου που παράγεται από γενετικά τροποποιημένη ποικιλία υπόκειται στους κανόνες σήμανσης του άρθρου 8 του κανονισμού (ΕΚ) 258/97 που ορίζει ότι ο καταναλωτής πρέπει να ενημερώνεται:

- για κάθε τροφικό χαρακτηριστικό ή ιδιότητα όπως η σύνθεση, η θρεπτική αξία ή η θρεπτική ενέργεια, χρήση για την οποία προορίζεται το τρόφιμο εφόσον η ιδιότητα ή το χαρακτηριστικό αυτό καθιστούν ένα νέο τρόφιμο ή συστατικό τροφίμου μη ισοδύναμο πλέον με ένα ήδη υπάρχον τρόφιμο ή συστατικό τροφίμου. Ένα νέο τρόφιμο ή συστατικό τροφίμου θεωρείται μη ισοδύναμο πλέον εάν η επιστημονική αξιολόγηση, βάσει κατάλληλης ανάλυσης των υφισταμένων δεδομένων, είναι σε θέση να καταδείξει ότι τα αξιολογηθέντα χαρακτηριστικά είναι διαφορετικά σε σύγκριση με ένα συμβατικό τρόφιμο ή συστατικό τροφίμου. Στην περίπτωση αυτή, στην επισήμανση πρέπει να μνημονεύονται τα εν λόγω χαρακτηριστικά ή οι τροποποιημένες ιδιότητες, μαζί με την υπόδειξη της μεθόδου βάσει της οποίας ελήφθη το εν λόγω χαρακτηριστικό ή η ιδιότητα;

- η παρουσία στο νέο τρόφιμο ή συστατικό τροφίμου ουσιών που δεν περιέχονται στο υφιστάμενο ισοδύναμο προϊόν και οι οποίες γεννούν επιφυλάξεις ηθικής τάξεως ή ενδέχεται να έχουν επιπτώσεις στην υγεία ορισμένων κατηγοριών πληθυσμού;

- τέλος, η παρουσία ενός γενετικώς τροποποιημένου μηχανισμού θα φέρει σήμανση ΓΤΟ.

3. Η Επιτροπή υπέβαλε πρόταση τροποποίησης των οδηγιών 70/457/ΕΟΚ σχετικά με τον κοινό κατάλογο των ποικιλιών καλλιεργουμένων φυτικών ειδών και 70/458/ΕΟΚ σχετικά με την εμπορία των σπόρων προς σπορά κηπευτικών σύμφωνα με την αρχή της "ενιαίας θυρίδας" για την οποία το Κοινοβούλιο εξέδωσε άλλωστε γνωμοδότηση κατά την ολομέλεια του Ιουλίου 1997.

Η επονομαζόμενη αρχή της "ενιαίας θυρίδας" καθιερώνει αντιστοιχία μεταξύ των διαφόρων στοιχείων του νομοθετικού κοινοτικού πλαισίου σχετικά με τη βιοτεχνολογία και επιτρέπει κατάυτόν τον τρόπο τον περιορισμό της εξέτασης που διεξάγεται στο πλαίσιο τομεακής νομοθετικής ρύθμισης (παράδειγμα: οδηγίες 70/457/ΕΟΚ και 70/458/ΕΟΚ ή ο κανονισμός σχετικά με τα νέα τρόφιμα), λαμβάνοντας υπόψη τις εξετάσεις που διεξάγονται ενδεχομένως στο πλαίσιο οριζόντιας νομοθεσίας (παράδειγμα: οδηγία 90/220/ΕΟΚ) χωρίς να χρειαστεί να επαναληφθούν.

Στο μέλλον, όταν οι οδηγίες 70/457/ΕΟΚ και 70/458/ΕΟΚ θα τροποποιηθούν σύμφωνα με την αρχή αυτή, η αξιολόγηση των κινδύνων για το περιβάλλον σύμφωνα με την οδηγία 90/220/ΕΟΚ που μπορούν να παρουσιάσουν οι ειδικά τροποποιημένες ποικιλίες των ειδών που καλύπτουν οι οδηγίες αυτές θα πραγματοποιείται στο πλαίσιο της διαδικασίας εγγραφής τους στον κατάλογο.

4.-5. Η τροποποίηση που αναφέρεται στο ανωτέρω σημείο 3 θα είχε επίσης ως αποτέλεσμα η διάθεση στην αγορά των τροφίμων ή συστατικών τροφίμων που προέρχονται από γενετικά τροποποιημένες ποικιλίες που προορίζονται να χρησιμοποιηθούν ως τρόφιμα ή συστατικά τροφίμων σύμφωνα με τον κανονισμό (ΕΚ) 258/97 να επιτραπεί σύμφωνα με τις διατάξεις του εν λόγω κανονισμού ή σύμφωνα με τη διαδικασία των οδηγιών 70/457/ΕΟΚ και 70/458/ΕΟΚ που θέτουν σε εφαρμογή αξιολόγηση του αβλαβούς των τροφίμων παρόμοια με αυτήν που καθιερώνει ο κανονισμός (ΕΚ) 258/97. Στην τελευταία αυτή περίπτωση και μετά από το σύνολο των αξιολογήσεων (αγρονομική, περιβαλλοντική, έλλειψη κινδύνου για την υγεία) η εγγραφή της ποικιλίας θα επέτρεπε την καλλιέργειά της αλλά και την μεταποίηση και την κατανάλωση των τροφίμων ή συστατικών τροφίμων που παράγονται από αυτήν.

6. Τα παράγωγα προϊόντα υπάγονται στον κανονισμό (ΕΚ) 258/97.

7. Όχι, στο βαθμό που τα φυτικά προϊόντα που υποβάλλονται σε έγκριση έχουν ήδη εγκριθεί.

(1) ΕΕ L 225 της 12.10.1970, σελ. 1.

(2) ΕΕ L 225 της 12.10.1970, σελ. 7.

(3) ΕΕ L 43 της 14.2.1997, σελ. 1.

(4) ΕΕ C 174 της 8.6.1998, σελ. 11.

(5) ΕΕ L 117 της 8.5.1990.